Smith en Swift na CrossFit SpeleJason Smith is SA se kampioen. Foto: Facebook. In 2011 was daar net ’n rapsie meer as 26 000 deelnemers by die CrossFit Ope. Vanjaar was daar vér oor die 400 000 atlete in aksie. En om almal te kan betrek, het elk van die 236 nasionale kampioene vir die eerste keer ’n uitnodiging na vanjaar se Spele in Madison, VSA, gekry. Dus maak dit nie saak of jy die VSA se Mat Fraser of Madagaskar se Ratsimbazafy Michael is nie, almal het ’n gelyke kans, kom Spele-tyd. Suid-Afrika se Ope-wenners, Dina Swift en Jason Smith, het dan ook in Augustusmaand vir die Madison-avontuur gekwalifiseer. Smith het tydens die 2017-Spele die 10de plek losgeslaan, terwyl Swift haar debuut sal maak. Die verdedigende Spele-kampioen, Mat Fraser. Foto: Facebook. Dit lyk ook vanjaar asof die verdedigende kampioen, Mat Fraser, dalk ’n opdraande stryd kan verwag. Fraser is vir drie agtereenvolgende jaar as die Fiksste Man op Aarde gekroon, maar Kanada se Patrick Vellner en Griekeland se Lefteris Theofenidis is sterk aanspraakmakers op sy titel. Veral Theofenidis lyk na ’n sterk buiteperd. Die Griekse lugmagoffisier het vierde in vanjaar se Ope klaargemaak en sy statistieke sorg vir goeie leesstof, maar Fraser behoort weer net té sterk en té fiks te wees.